Idol (BTS-ის სიმღერა)

**Idol** — სამხრეთ კორეული ბოიბენდის, BTS-ის მიერ ჩაწერილი სიმღერა. ის გამოიცა 2018 წლის 24 აგვისტოს Big Hit Entertainment-ის მიერ, როგორც ჯგუფის მესამე კომპილაციური ალბომის, Love Yourself: Answer (2018), მთავარი სინგლი. სიმღერის ალტერნატიული ვერსია ნიკი მინაჟის (Nicki Minaj) მონაწილეობით, ბონუს ტრეკის სახით შევიდა ალბომის ციფრულ ვერსიაში. სინგლის დებიუტი Billboard Hot 100-ში მე-11 ადგილზე შედგა, ხოლო ორმა ვერსიამ ერთად აშშ-ში გაყიდვების პირველ კვირას 43,000 ჩამომტვირთვა დააგროვა. სიმღერას მინიჭებული აქვს RIAA-ს პლატინის სერთიფიკატი.

2019 წლის 3 ივლისს სიმღერის იაპონური ვერსია გამოიცა როგორც B-side ტრეკი, "Boy with Luv"-ის იაპონურ ვერსიასთან და ორიგინალურ იაპონურ ტრეკთან, სახელწოდებით "Lights", ერთად.

## წინაპირობა და გამოშვება
სინგლის გამოშვებამდე ერთი დღით ადრე, როდესაც მისი ტრეილერი გამოქვეყნდა, გავრცელდა ხმები BTS-ისა და ნიკი მინაჟის კოლაბორაციის შესახებ, მას შემდეგ, რაც Shazam-მა ტრეკის თიზერ-ვიდეო დააიდენტიფიცირა, როგორც "Idol by BTS (feat. Nicki Minaj)". 2018 წლის 24 აგვისტოს, ალბომის ოფიციალურ გამოშვებამდე ორი საათით ადრე, Big Hit Entertainment-მა დაადასტურა, რომ "Idol"-ის ალტერნატიული ვერსია ნიკი მინაჟის მონაწილეობით ალბომის ციფრულ ვერსიაში ბონუს ტრეკად იქნებოდა შეტანილი.

გამოშვების შემდეგ სიმღერამ საფუძველი ჩაუყარა ინტერნეტ-საცეკვაო გამოწვევას, რომელიც ცნობილია როგორც "Idol Challenge", სადაც ხალხი სიმღერის მისამღერზე ცეკვავს და ცდილობს მის ქორეოგრაფიას. გამოწვევას შეუერთდა რამდენიმე ცნობილი ადამიანი, მათ შორის B.A.P-ის წევრი Zelo და სტივენ "tWitch" ბოსი The Ellen DeGeneres Show-დან.

## კომპოზიცია
როგორც Billboard-ის თამარ ჰერმანი აღწერს, "Idol"-ს როგორც, "ტრადიციებით შთაგონებული ტრეკი", რომელშიც სხვადასხვა კლასიკური კორეული ინსტრუმენტია გამოყენებული. 

მედიასაშუალებების თანახმად, სიმღერა და მუსიკალური ვიდეო შთაგონებული იყო კორეული ჟანრით - პანსორი (pansori) და ჯონ ვუს 1997 წლის ფილმით "Face/Off". 

სააგენტო Yonhap-მა განაცხადა: "სიმღერა არის ელექტრონული საცეკვაო მუსიკა სამხრეთ აფრიკული საცეკვაო მუსიკის სტილში. აფრიკული ბიტები შეზავებულია ტრადიციულ კორეულ რიტმებთან, ისევე როგორც კორეული ხალხური დასარტყამი ინსტრუმენტის ხმასთან, რომელიც კორეელი ფერმერების ტრადიციულ ანსამბლებში გამოიყენება".

Rolling Stone India-მ აღნიშნა: "ჯგუფის ლეიბლის, Big Hit Entertainment-ის თანახმად, 'Idol' შთაგონებულია გქომით (gqom) - ჰაუს მუსიკის სტილით, რომელიც წარმოიშვა დურბანში, სამხრეთ აფრიკაში. გქომი აერთიანებს მძლავრ ტრადიციულ დოლის დარტყმებს ბასთან და ჰაუს-სინთეზატორებთან, ტრადიციასა და ტრენდს შორის ბალანსში". მათ ასევე დასძინეს: "ტრეკის ნაზავი კორეული ინსტრუმენტებისა, როგორიცაა გაკგუნგი (კორეული რქის მშვილდი, რომელიც ხსნის შეჰნაის მსგავს ჟღერადობას), აფრიკულ რიტმებთან, ტრაპ-რეპთან და ელექტრონიკასთან, ხელს უწყობს მის კულტურულად მდიდარ, მრავალფეროვან და გლობალურ ჟღერადობას".

"Idol" არის C♯ მინორში და მოიცავს სხვადასხვა სტილს, როგორიცაა პოპი, world მუსიკა, თანამედროვე R&B და K-pop. ორივე ვერსიის ტემპი წუთში 126 დარტყმაა (BPM). ერთ-ერთმა ავტორმა, ალი ტამპოსიმ, განაცხადა, რომ Big Hit-ის წარმომადგენელს სურდა, სიმღერა ყოფილიყო ინტენსიური. 

2020 წელს "Idol"-ის ტექსტი გამოიფინა სპეციალურ გამოფენაზე "კორეული პოპის ტექსტები: ცხოვრების მელოდიები" სეულში, ჰანგულის ეროვნულ მუზეუმში.

## მუსიკალური ვიდეო
"Idol"-ის მუსიკალურ ვიდეოს წინ უძღოდა თიზერი ორი დღით ადრე, ხოლო სრული ვიდეოს პრემიერა YouTube-ზე 2018 წლის 24 აგვისტოს შედგა. ის გახდა პლატფორმაზე პირველ 24 საათში ყველაზე ნახვადი მუსიკალური ვიდეო, რომელმაც 45.9 მილიონი ნახვა დააგროვა და გადაასწრო ტეილორ სვიფტის "Look What You Made Me Do"-ს (43.2 მლნ 2017 წელს). მან ასევე მოხსნა რეკორდი K-pop ჯგუფებს შორის, რომელიც მანამდე Blackpink-ის "Ddu-Du Ddu-Du"-ს ეკუთვნოდა. "Idol"-მა 100 მილიონ ნახვას 29 აგვისტოს გადააჭარბა და გახდა ყველაზე სწრაფი ვიდეო YouTube-ის ისტორიაში, რომელმაც ეს ზღვარი გადალახა (მოგვიანებით, დეკემბერში, ეს რეკორდი არიანა გრანდეს "Thank U, Next"-მა მოხსნა). 2022 წლის სექტემბერში ეს გახდა BTS-ის მეექვსე კლიპი, რომელმაც 1 მილიარდ ნახვას გადააჭარბა.

ნიკი მინაჟის მონაწილეობით გადაღებული რემიქსის ვიდეო 2018 წლის 6 სექტემბერს გამოვიდა. ის თითქმის იდენტურია ორიგინალისა, თუმცა დამატებული აქვს სცენები, სადაც მინაჟი თავის ნაწილს რეპავს, მის უკან კი ეკრანზე ტექსტის კორეული ტრანსლიტერაცია ჩანს. ვიდეო სრულდება კადრებით, სადაც ჯგუფის ფანები "Idol Challenge"-ს ცეკვავენ.

## კომერციული მაჩვენებლები
აშშ-ში "Idol"-ის დებიუტი Billboard Hot 100-ის მე-11 ადგილზე შედგა და გაყიდვების მიხედვით კვირის ლიდერი იყო. ორმა ვერსიამ ერთად პირველ კვირას 43,000 ჩამომტვირთვა და 24.4 მილიონი სტრიმინგი დააგროვა. მეორე კვირაში სიმღერამ პოზიციები 70 ადგილით დათმო და 81-ე ადგილზე გადავიდა. 2020 წლის იანვარში ამერიკის ხმისჩამწერი ასოციაციის (RIAA) მიერ სიმღერას პლატინის სერთიფიკატი მიენიჭა.

## სქოლიო
*방탄소년단 'IDOL' 뮤직비디오 공개 반응 "상상초월 대박"
*"방탄소년단X니키미나즈, 월드와이드 컬래버레이션 전격 성사! 디지털 스페셜 트랙 'IDOL' 피처링"
*"BTS Started a New Dance Challenge and the ARMY Is Living"
*"BTS Share Teaser Video For Upcoming Single 'Idol' Ahead Of 'Love Yourself: Answer'"
*Songwriters Discuss Working on BTS' 'Love Yourself: Answer' Album"
*"South Korean top boyband BTS releases single with US rapper Nicki Minaj"
*"BTS' 'Idol' Has Biggest YouTube 24-Hour Debut of All Time"
*to Perform On 'Fallon' and 'Good Morning America'"
კატეგორია:2018 კატეგორია:მუსიკა კატეგორია: კორეელი მომღერლები კატეგორია:პოპ-მუსიკა კატეგორია:ჰიპ-ჰოპი